b'\n_START_ARTICLE_\nPro life -liike\n_START_PARAGRAPH_\nPro life -liike on poliittinen liike, joka vastustaa aborttia ja kannattaa sen kielt\xc3\xa4mist\xc3\xa4 tai rajoittamista. Nimitys pro life otettiin k\xc3\xa4ytt\xc3\xb6\xc3\xb6n Yhdysvalloissa vuonna 1973, kun korkein oikeus laillisti abortin koko maassa Roe vastaan Wade -tapauksessa._NEWLINE_Maailmanlaajuisesti pro life -liike kannattaa siki\xc3\xb6n oikeutta el\xc3\xa4m\xc3\xa4\xc3\xa4n, sill\xc3\xa4 he pit\xc3\xa4v\xc3\xa4t sit\xc3\xa4 ihmisen\xc3\xa4 ja sen takia ihmisoikeuksien subjektina. Usein he pit\xc3\xa4v\xc3\xa4t hedelm\xc3\xb6ityst\xc3\xa4 ihmisel\xc3\xa4m\xc3\xa4n alkuna. Pro life -liikkeen vastakohta on pro choice -liike, joka pit\xc3\xa4\xc3\xa4 aborttia naisen oikeutena._NEWLINE_Liikkeen kannattajat kutsuvat itse\xc3\xa4\xc3\xa4n mieluummin nimell\xc3\xa4 pro life -liike eik\xc3\xa4 abortin vastustajat, koska heid\xc3\xa4n mielest\xc3\xa4\xc3\xa4n he ennen kaikkea puolustavat el\xc3\xa4m\xc3\xa4\xc3\xa4. Abortin vastustamisen lis\xc3\xa4ksi ideologiaan kuuluui mm. eutanasian vastustaminen. Ensimm\xc3\xa4inen j\xc3\xa4rjestetty liike, joka vastusti aborttia oli Yhdysvaltojen katolisten piispojen aloittama. Ennen Roe vastaan Wade -tapausta suurin pro life -j\xc3\xa4rjest\xc3\xb6 oli Right to Life, jonka j\xc3\xa4senist\xc3\xa4 suurin osa oli katolilaisia. Yhdysvaltojen pro life -katoliset k\xc3\xa4ytt\xc3\xa4v\xc3\xa4t usein pro life -nimityst\xc3\xa4 vastustaakseen sotia, kuolemanrangaistusta ja eutanasiaa._NEWLINE_Usein abortin vastustajat ovat uskonnollisia ihmisi\xc3\xa4, erityisesti kristittyj\xc3\xa4, vaikka pro life -liikkeen \xc3\xa4\xc3\xa4rest\xc3\xa4 l\xc3\xb6ytyykin muita uskontoja ja uskonnottomia.\n_START_SECTION_\nEuroopassa\n_START_PARAGRAPH_\nEuroopassa pro life -liike on kasvanut huomattavasti viime vuosina. Monissa eurooppalaisissa p\xc3\xa4\xc3\xa4kaupungeissa pidet\xc3\xa4\xc3\xa4n vuosittain March for Life -mielenosoituksia. Ranskan ensimm\xc3\xa4inen pro life -j\xc3\xa4rjest\xc3\xb6 oli Laissez-les Vivre. Sen puheenjohtajana toimi geneetikko J\xc3\xa9r\xc3\xb4me Lejeune._NEWLINE_Isossa-Britanniassa suurin j\xc3\xa4rjest\xc3\xb6 on Society for the Protection of Unborn Children._NEWLINE_Espanjan pro life -liike on kasvanut jyrk\xc3\xa4sti viime vuosina. Espanjassa j\xc3\xa4rjestettiin 19. lokakuuta 2009 mielenosoitus, johon osallistui noin miljoona ihmist\xc3\xa4.\n_START_SECTION_\nSuomessa\n_START_PARAGRAPH_\nSuomen pro life -liike muodostuu j\xc3\xa4rjest\xc3\xb6ist\xc3\xa4, joihin kuuluu sek\xc3\xa4 poliittisia puolueita ett\xc3\xa4 sitoutumattomia ryhmi\xc3\xa4. Kristillisdemokraattinen puolue on aborttia vastustava j\xc3\xa4rjest\xc3\xb6. KD on Suomen ainoa puolue, joka on ottanut virallisesti kantaa aborttia vastaan._NEWLINE_Sitoutumaton aborttia vastustava ryhm\xc3\xa4 on ihmisoikeusj\xc3\xa4rjest\xc3\xb6 Pro Life Suomi ry, jonka perustaja ja puheenjohtaja on poliitikko Mika Ebeling. Pro Life Suomi ry j\xc3\xa4rjest\xc3\xa4\xc3\xa4 s\xc3\xa4\xc3\xa4nn\xc3\xb6llisesti mielenosoituksia eri kaupungeissa ja tarjoaa my\xc3\xb6s tukea raskaana oleville naisille. Heid\xc3\xa4n abortinvastaisuutensa perustuu p\xc3\xa4\xc3\xa4asiassa uskonnolliseen vakaumukseen._NEWLINE_Toinen suomalainen aborttia vastustava ryhm\xc3\xa4, jonka toiminta ja vakaumukset ovat riippumattomia uskonnoista, on rekister\xc3\xb6im\xc3\xa4t\xc3\xb6n yhdistys nimelt\xc3\xa4 Oikeus el\xc3\xa4m\xc3\xa4\xc3\xa4n. Oikeus el\xc3\xa4m\xc3\xa4\xc3\xa4n -j\xc3\xa4rjest\xc3\xb6n p\xc3\xa4\xc3\xa4toimintaa on tiedon jakaminen ja mielipidevaikuttaminen, mutta se tarjoaa my\xc3\xb6s apua raskaana oleville .\n_START_SECTION_\nUskonnot ja pro life -liike\n_START_PARAGRAPH_\nAborttia koskeva erimielisyys n\xc3\xa4kyy uskonnoissa. Esimerkiksi katolinen kirkko vastustaa aborttia ja tuomitsee sen syntin\xc3\xa4. Toisaalta jotkut uskonnot hyv\xc3\xa4ksyv\xc3\xa4t abortin, esimerkiksi juutalaisuus ja jotkut islamin ryhm\xc3\xa4t._NEWLINE_Katolinen kirkko, Missourin Synod luterilainen kirkko, Wisconsin evankelisluterilainen kirkko, Englannin kirkko, Yhdysvaltojien anglikaaniset kirkot ja ortodoksiset kirkot eiv\xc3\xa4t hyv\xc3\xa4ksy aborttia. National Association of Evangelicals hyv\xc3\xa4ksyy abortin vain kun siki\xc3\xb6ll\xc3\xa4 on vakavia ongelmia tai vammoja. Suomen evankelis-luterilaisen kirkon mukaan ihmisel\xc3\xa4m\xc3\xa4n syntyy hedelm\xc3\xb6ityksess\xc3\xa4, mutta aborttia voidaan tehd\xc3\xa4, jos \xc3\xa4idin henki on uhattuna, lapsi on saanut alkunsa raiskauksesta tai lapsi on vakavasti vammainen. Toisaalta Suomen evankelis-luterilaisen kirkon sis\xc3\xa4ll\xc3\xa4 on paljon erimielisyytt\xc3\xa4.'